KOMMISSIONENS FORORDNING (EF) Nr. 30/98 af 8. januar 1998 om supplering af omstruktureringsplanen i forordning (EØF) nr. 1487/92 om en fast støtte til sukkerrørdyrkning i de oversøiske franske departementer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EF) nr. 2598/95 (2), særlig artikel 19, og

ud fra følgende betragtninger:

Støtten til tilplantning af sukkerrør og grundforbedring i artikel 17 i forordning (EØF) nr. 3763/91 blev ydet ved Kommissionens forordning (EØF) nr. 1487/92 (3), senest ændret ved forordning (EØF) nr. 260/96 (4), for et areal, der var fastsat på grundlag af den omstruktureringsplan, de franske myndigheder havde indgivet;

disse foranstaltninger, der skulle gennemføres inden den 31. december 1998, er allerede blevet gennemført fuldt ud; for så vidt angår foranstaltningerne til forbedring af beplantningerne har man dog ikke fuldt ud nået de økonomiske mål, nemlig en optimal genbeplantningssats; en af grundene til dette resultat er, at en del af beplantningerne, uanset om der er ydet støtte til genbeplantning eller ej, er blevet ramt af klimatiske og plantesundhedsmæssige katastrofer, og at de derfor har måttet eller må genbeplantes før tiden; en anden grund til dette resultat har at gøre med varigheden af gennemførelsen af foranstaltningerne, der har varet længere end oprindelig planlagt i planen med det resultat, at der er blevet flere støtteberettigede arealer; virkningen i form af en generel foryngelse af beplantningerne er derfor blevet reduceret;

på grundlag af den supplerende plan, der er forelagt af de franske myndigheder, bør der derfor ydes støtte til genbeplantning og grundforbedring af arealer, der er blevet ramt af naturkatastrofer og plantesundhedsmæssige katastrofer, og til arealer, der er blevet ramt af forsinkelsen i foryngelsen;

det generelle mål, som går ud på at styrke produktionskæden sukkerrør-sukker-rom, vil ikke kunne nås, uden at grundforbedringen finder sted parallelt med genbeplantningen;

et positivt resultat af disse foranstaltninger må sikres gennem en styrkelse af den administrative forvaltning af planen og en specifik udpegning af foranstaltningerne; den supplerende plan vil ikke kunne gennemføres inden for den frist, der oprindelig var fastsat i forordningen; der bør derfor fastsættes en frist for dens gennemførelse; afslutningen af denne periode bør fastsættes nu;

gennemførelsen af den supplerende plan afhænger af den samme tekniske støtte som hovedplanen, og dens kontinuitet bør sikres; anvendelsen af denne forordning bør derfor ske med tilbagevirkende kraft fra den 1. april 1997 for de støtteberettigede foranstaltninger, der er blevet iværksat i 1997, og som ikke er omfattet af forordning (EØF) nr. 1487/92;

Forvaltningskomitéen for Sukker har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Som supplement til den omstruktureringsplan, der er omhandlet i artikel 1 i forordning (EØF) nr. 1487/92, udbetaler Frankrig til individuelle plantageejere og sammenslutninger eller foreninger af plantageejere en støtte til genbeplantning med sukkerrør og en støtte til grundforbedringsarbejder.

EF-støtten er hvad angår genbeplantning begrænset til 16 423 ha, heraf 8 568 ha på Réunion 6 895 ha på Guadeloupe og 960 ha på Martinique og hvad angår grundforbedring til 8 875 ha, heraf 7 500 ha på Réunion, 1 165 ha på Guadeloupe og 210 ha på Martinique.

2. Støtten til genbeplantning udbetales af de franske myndigheder for parceller

- som den 1. april 1997 var tilplantet med sukkerrør, hvis alder oversteg:

a) på Réunion syv år

b) på Martinique og Guadeloupe fem år, og

- som ikke har givet anledning til ydelse af genbeplantningsstøtte i henhold til forordning (EØF) nr. 1487/92.

3. Parceller, der er beliggende på Réunion og Guadeloupe, er, hvad enten der er ydet til genbeplantning for dem i henhold til forordning (EØF) nr. 1487/92 eller ej, dog støtteberettigede, hvis de helt eller delvis er blevet ramt af anerkendte klimatiske katastrofer eller plantesundhedsangreb.

I de i første afsnit omhandlede tilfælde kan der kun ydes støtte til genbeplantning for parceller, hvis sukkerrør rent faktisk er blevet ramt og højst for 3 500 ha på Réunion og 4 200 ha på Guadeloupe.

4. Støtten til grundforbedringsarbejder i den supplerende plan kan af de franske myndigheder kun ydes for arealer med sukkerrør, der ikke har givet anledning til udbetaling af støtte i henhold til forordning (EØF) nr. 1487/92.

Parceller, for hvilke der er ydet støtte i henhold til forordning (EØF) nr. 1487/92 til rydning af store sten, og for hvilke der ansøges om støtte til rydning af mindre sten, er dog støtteberettigede.

Artikel 2

Den supplerende omstruktureringsplan skal gennemføres inden den 31. december 1999 efter de bestemmelser og under overholdelse af de betingelser, der er fastsat i forordning (EØF) nr. 1487/92 og nærværende forordning.

Artikel 3

Frankrig giver foruden de meddelelser, der allerede er fastsat i artikel 5 i forordning (EØF) nr. 1487/92, inden en måned efter nærværende forordnings ikrafttræden Kommissionen meddelelse om forvaltningsmåden, herunder navnlig betingelserne for støtteberettigede og de fastsatte kontrolforanstaltninger, og hver sjette måned om status vedrørende gennemførelsen af det supplerende program.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. april 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. januar 1998.

På Kommissionens vegne

Franz FISCHLER

Medlem af Kommissionen

(1) EFT L 356 af 24. 12. 1991, s. 1.

(2) EFT L 267 af 9. 11. 1995, s. 1.

(3) EFT L 156 af 10. 6. 1992, s. 7.

(4) EFT L 34 af 13. 2. 1996, s. 16.